5 maniere om meer te lees in 2023Lees terwyl jy êrens wag. (Foto: David Iskander/Unsplash) Ons almal ken iemand wat in ŉ jaar soveel boeke lees as wat hulle lank is, maar is dit regtig vir elke boekwurm haalbaar om hordes boeke te verslind? Toegegee, as jy een van daardie lesers is wat dit regkry om soveel te lees, is dit wonderlik (en in die geheim beny vele boekwurms jou!) Verder is dit ook nie noodwendig vir almal ewe belangrik om soveel moontlik boeke te lees nie. Sommige mense wil net aan die einde van ŉ moeilike dag of tydens vakansie ontvlug, en dit vorm deel van die leeservaring. Maroela Media deel ŉ paar wenke wat boekwurms sal help om meer leestyd by hulle skedule in te ruim. As dit by lees kom, is daar gelukkig geen reëls nie, solank as wat jy ŉ manier en formaat kry wat vir jou werk. Jy kierang nie deur na oudioboeke te luister nie. Elke persoon leer en absorbeer inligting op verskillende maniere, en oudioboeke is van die vele maniere waarop lesers, veral met ŉ druk skedule, steeds goeie boeke kan geniet. Die verandering in formaat van ŉ papier- of e-boek sal boonop verligting vir jou oë bring. Jy kierang nie deur na oudioboeke te luister nie. (Foto: Nicole Lu/Pixabay) As dit vir jou ŉ onbekende ervaring is om na boeke te luister, begin deur die waters te toets met verskillende platforms, apps en boeke. Scribd en Audible is gewilde platforms vir oudioboeke met apps wat jy in ŉ japtrap op jou selfoon kan aflaai. Eksperimenteer dan deur na verskillende soorte boeke soos kortverhale, boeke wat jy reeds gelees het, of glanspersone se memoires te luister. Mettertyd sal jy dié formaat gewoond raak of dalk besef dat oudioboeke nie vir jou werk nie. As jy nie lus is om ŉ papierboek in jou handsak rond te dra nie, kan jy dit oorweeg om ŉ e-leser aan te skaf of ŉ leesapp op jou selfoon af te laai en daarop te lees. Jy kan dit ook oorweeg om boeke op strategiese plekke waar jy baie tyd deurbring, soos op jou bedkassie of lessenaar en in die motor, te plaas. Dra altyd ‘n boek byderhand. (Foto: Ashkan Forouzani/Unsplash) Jy sal verbaas wees oor hoeveel tyd daar eintlik in ŉ dag benut kan word vir lees, mits jy ŉ boek byderhand het. Wanneer jy staan en wag om vir jou inkopies te betaal, by die dokter se spreekkamer, ná skool terwyl jy vir die kroos wag, voor ŉ afspraak of vergadering, of terwyl jy vir jou kos by die restaurant wag. ŉ Groot wanopvatting is dat jy baie tyd nodig het om te kan lees. Maar wie het daardie luuksheid om vir ure aaneen ononderbroke te lees? As jy voorbereid is, kan onbeplande vrye tyd leestyd word. In plaas daarvan om jou selfoon nader te trek en op sosiale media te wees, haal eerder ŉ boek uit en lees ŉ paar bladsye, of luister na ŉ oudioboek. Om jouself te dwing om ŉ boek wat jy nie geniet nie, klaar te lees, is nie die beste manier om jou leesdoelwitte te bereik nie. Dit sal jou nie net van ŉ wonderlike leeservaring ontneem nie, maar jou heeltemal ontmoedig en jy sal ook geen vordering met jou leeslys maak nie. Doen afstand van enige skuldgevoel om boeke van begin tot einde klaar te lees, en gee vir boeke ŉ proeftydperk. As jy binne die eerste 20 of 30 bladsye nie voel of die boek jou boei nie, beweeg aan na die volgende boek. Die lewe is regtig te kort om deur ŉ boek te worstel. Argieffoto (Foto: Matias North/Unsplash) Het jy enige slegte gewoontes waarvan jy ontslae wil raak? Miskien wil jy minder tyd op sosiale media deurbring of televisie kyk, dalk wil jy ophou rook of meer tyd gebruik om dinge te doen wat saak maak. Al daardie tyd kan gebruik word om jou leesdoelwitte te bereik. As jy volgende keer in die versoeking kom om te loer wat op Instagram of TikTok aangaan, stel dan ŉ wekker wat oor vyf minute afgaan en laat jouself toe om vinnig op sosiale media rond te kyk. Wanneer die alarm afgaan, sit dan jou selfoon neer en benut die res van die tyd om eerder te lees. Party mense verkies dit om net een boek op ŉ slag te lees, maar om gelyktydig aan verskillende boeke te lees, kan voordelig wees. Dit maak nie saak hoe baie jy ŉ boek geniet nie, soms is jy net nie in die bui om dit te lees nie. So iets kan ook lesers wat ŉ leesuitdaging volg of ŉ sekere aantal boeke per jaar wil lees, se vordering belemmer. Skaf ‘n e-leser aan as jy nie papierboeke saam met jou wil dra nie. (Foto: @felipepelaquim/Unsplas) Die truuk is om te sorg dat jy boeke uit verskillende genres kies, want op daardie manier is daar ŉ boek vir elke bui en daar is dus geen verskoning om nie elke dag te lees of jou doelwitte te haal nie. Bronne: Book Riot, Bibliolifestyle, Entrepreneur